Brüsszel, 2011.2.11.

COM(2011) 49 végleges

2011/0024 (NLE)

Javaslat

A TANÁCS HATÁROZATA

a biológiai sokféleségről szóló egyezményhez csatolt, a genetikai erőforrásokhoz való hozzáférésről és a használatukból származó előnyök igazságos és méltányos megosztásáról szóló Nagojai Jegyzőkönyv aláírásáról

INDOKOLÁS

1. A biológiai sokféleségről szóló egyezmény (CBD) a biológiai sokféleség megőrzését és elemeinek fenntartható használatát, valamint a genetikai erőforrások használatából származó előnyök igazságos és méltányos megosztását célzó intézkedések fő nemzetközi kerete. Az Egyezménynek jelenleg 193 részes fele van, így majdnem eléri az egyetemes tagságot. Az Európai Unió és annak mind a 27 tagállama az Egyezmény részes fele.

2. A biológiai sokféleségről szóló egyezmény 15. cikke meghatározza a genetikai erőforrásokhoz való hozzáférés és az előnyök megosztásának keretrendszerét: a genetikai erőforrásaikhoz való hozzáférés meghatározását az államok természeti erőforrásaik feletti szuverén jogának részeként ismeri el. A részes felek kötelesek lépéseket tenni azért, hogy megkönnyítsék a genetikai erőforrásaikhoz való hozzáférést. Ugyanakkor valamennyi szerződő fél köteles megtenni a megfelelő jogi, közigazgatási vagy politikai intézkedéseket annak érdekében, hogy az erőforrást biztosító szerződő féllel igazságos és méltányos módon megosszák a genetikai erőforrások kereskedelmi vagy egyéb felhasználásából származó előnyökön, valamint a kutatás és fejlesztés eredményein.

3. 2002 augusztusában a fenntartható fejlődéssel foglalkozó világszintű csúcstalálkozón résztvevő állam- és kormányfők megállapodtak abban, hogy a biológiai sokféleségről szóló egyezmény keretében tárgyalásokat kezdenek a hozzáférés és az előnyök megosztására vonatkozó nemzetközi rendszerről. A biológiai sokféleségről szóló egyezmény részes feleinek 7. konferenciája (CBD/COP7) 2004 februárjában részletes tárgyalási felhatalmazást fogadott el. A tárgyalásokat a hozzáféréssel és az előnyök megosztásával foglalkozó nyitott ad hoc munkacsoport (ABS WG) keretében kezdték meg. 2006 márciusában a CDB COP8 alkalmából a részes felek kötelezettséget vállaltak arra, hogy a tárgyalásokat a lehető leghamarabb, lehetőleg a 2010 októberében rendezett CBD COP10 előtt befejezik. A 2008 májusában megrendezett CBD COP9-en a felek megállapodtak az utolsó tárgyalások szöveges alapjáról és részletes menetrendjéről.

4. A Nagojai Jegyzőkönyv utolsó tárgyalásait 2009 áprilisában, 2009 novemberében, 2010 januárjában, 2010 márciusában, 2010 júliusában, 2010 szeptemberében, valamint a 2010. októberi CBD COP10 előtt és annak alkalmával tartották.

5. 2009. október 26-án a Tanács egy olyan határozatot fogadott el, amellyel felhatalmazta a Bizottságot, hogy az Európai Közösség képviseletében a közösségi hatáskörbe tartozó ügyek tekintetében részt vegyen a nyitott ad hoc munkacsoportnak (ABS WG) a hozzáféréssel és az előnyök megosztásával kapcsolatos nemzetközi rendszerről szóló tárgyalásain. A felhatalmazás minden tárgyalási területre kiterjed, kivéve a genetikai erőforrásokhoz kapcsolódó hagyományos ismeretekre, amely területtel kapcsolatban a tagállamok nevében a Tanács soros elnökségét ellátó tagállam folytatott tárgyalásokat. A Tanács 2010. szeptember 21-i határozatával a CBD COP10 időpontjáig kiterjesztette a Bizottság tárgyalási jogosultságát.

6. A tárgyalások során a Tanács többször is kifejezte politikai támogatását, valamint a tárgyalás sikeres kimenetele iránti elköteleződését[1]. A CBD COP10 során az uniós miniszteri koordináció 2010. október 29-én Nagojában egyhangúlag támogatta a japán elnökség által az utolsó napon beterjesztett, a hozzáférésről és az előnyök megosztásáról szóló jegyzőkönyvre vonatkozó kompromisszumos javaslatot, figyelembe véve, hogy a javaslat tartalma megfelelt az elfogadott uniós álláspontnak és a Bizottságnak címzett tárgyalási irányelveknek.

7. 2010. október 30-án a CBD COP10 utolsó plenáris ülése sikeresen elfogadta a biológiai sokféleségről szóló egyezményhez csatolt, a genetikai erőforrásokhoz való hozzáférésről és a használatukból származó előnyök igazságos és méltányos megosztásáról szóló Nagojai Jegyzőkönyvet. A jegyzőkönyv az Egyesült Nemzetek Szervezetének székhelyén, New Yorkban, 2011. február 2-tól 2012. február 1-jéig áll nyitva aláírásra.

8. A CBD COP 10 Nagojai Jegyzőkönyvet elfogadó döntése felhívja a biológiai sokféleségről szóló egyezmény részes feleit, hogy a Jegyzőkönyvet a legelső adandó alkalommal írják alá, és a megerősítésről, elfogadásról vagy jóváhagyásról szóló okmányokat helyezzék letétbe annak érdekében, hogy a Jegyzőkönyv a mielőbb hatályba léphessen. A Nagojai Jegyzőkönyvvel kapcsolatban 2011 júniusában és 2012 áprilisában kormányközi bizottság fog ülésezni azért, hogy előkészítse a Jegyzőkönyv részes feleinek első találkozóját.

9. A Tanács 2010. december 20-i következtetései többek között üdvözlik a hozzáférésre és az előnyök megosztására vonatkozó Nagojai Jegyzőkönyvet, valamint felhívják a Bizottságot, hogy a legelső adandó alkalommal írja alá a Nagojai Jegyzőkönyvet, és kezdje el az előkészítő munkálatokat annak mielőbbi megerősítése és végrehajtása érdekében[2].

10. Fentiek tükrében helyénvaló, hogy az Európai Unió képviselője – a Jegyzőkönyv későbbi időpontban történő megkötésére is figyelemmel – aláírja a biológiai sokféleségről szóló egyezményhez csatolt, a genetikai erőforrásokhoz való hozzáférésről és a használatukból származó előnyök igazságos és méltányos megosztásáról szóló Nagojai Jegyzőkönyvet.

2011/0024 (NLE)

Javaslat

A TANÁCS HATÁROZATA

a biológiai sokféleségről szóló egyezményhez csatolt, a genetikai erőforrásokhoz való hozzáférésről és a használatukból származó előnyök igazságos és méltányos megosztásáról szóló Nagojai Jegyzőkönyv aláírásáról

AZ EURÓPAI UNIÓ TANÁCSA,

tekintettel az Európai Unió működéséről szóló szerződésre és különösen annak 192. cikke (1) bekezdésére, összefüggésben 218. cikke (5) bekezdésével,

tekintettel a Bizottság javaslatára,

mivel:

1. A fenntartható fejlődéssel foglalkozó világszintű csúcstalálkozón résztvevő állam- és kormányfők 2002 augusztusában abban állapodtak meg, hogy a biológiai sokféleségről szóló egyezmény keretében tárgyalásokat kezdenek a genetikai erőforrásokhoz való hozzáférésre és az előnyök megosztására vonatkozó nemzetközi rendszerről.

2. A Tanács 2009. október 26-án, majd ismét 2010. szeptember 21-én felhatalmazta a Bizottságot, hogy az Európai Unió nevében és a hatáskörébe eső kérdések vonatkozásában részt vegyen a tárgyalásokon.

3. A Tanács többször is kifejezte politikai elköteleződését a tárgyalások kitűzött határidőn belüli sikeres lezárása mellett[3].

4. A biológiai sokféleségről szóló egyezmény részes feleinek Nagojában tartott tizedik konferenciája idején, 2010. október 29-én megtartott uniós miniszteri koordinációs ülésen egyhangúlag támogatták a Nagojai Jegyzőkönyvre vonatkozóan a japán elnökség által előterjesztett kompromisszumos javaslatot.

5. A biológiai sokféleségről szóló egyezmény részes feleinek tizedik konferencián történő, ezen elfogadás után a genetikai erőforrásokhoz való hozzáférésről és a használatukból származó előnyök igazságos és méltányos megosztásáról szóló Nagojai Jegyzőkönyv az Egyesült Nemzetek Szervezetének székhelyén, New Yorkban, 2011. február 2-tól 2012. február 1-jéig áll nyitva aláírásra.

6. A Tanács 2010. december 20-án üdvözölte a Nagojai Jegyzőkönyv elfogadását, valamint felhívta a Bizottságot, hogy a legelső adandó alkalommal írja alá a Nagojai Jegyzőkönyvet, és kezdje el az előkészítő munkálatokat annak mielőbbi megerősítése és végrehajtása érdekében[4].

7. A megállapodást – későbbi időpontban történő megkötésére is figyelemmel – az Európai Unió nevében alá kell írni,

ELFOGADTA EZT A HATÁROZATOT:

1. cikk

A Tanács elnöke felhatalmazást kap, hogy kijelölje a biológiai sokféleségről szóló egyezményhez csatolt, a genetikai erőforrásokhoz való hozzáférésről és a használatukból származó előnyök igazságos és méltányos megosztásáról szóló Nagojai Jegyzőkönyv aláírására jogosult személyt vagy személyeket.

Az aláírandó megállapodás szövegét csatolták e határozathoz.

2. cikk

Ez a határozat az elfogadásának napján lép hatályba.

Kelt,

a Tanács részéről

az elnök[pic][pic][pic]

[1] Lásd a Tanács 2006. március 6-i, 2007. június 28-i, 2008. március 4-i, 2010. március 16-i és 2010. október 14-i következtetéseit.

[2] Lásd a Tanács 2010. december 20-i következtetéseit, különös tekintettel az 1. és a 21. bekezdésre.

[3] Lásd a Tanács 2006. március 6-i, 2007. június 28-i, 2008. március 4-i, 2010. március 16-i és 2010. október 14-i következtetéseit.

[4] Lásd a Tanács 2010. december 20-i következtetéseit, különös tekintettel az 1. és a 21. bekezdésre.